
Persongalleri

Haveng, Sennesvik:

Oleanna Haveng, hovedperson

Alexander Haveng, Oleannas ektemann

Carsten og Elen Haveng, Alexander og Iseliljas foreldre

Barbro, Alexanders og Iseliljas farmor, død

Todni, kokke

Perline og Vesla, tauser på Haveng

Karen, taus på Haveng, død

Olaves, gartner på Haveng

 

Prestegården, Hol:

Louise Alstad, Oleannas to år eldre søster, gift med presten

Knud Alstad, prest

Angus, prestens nevø, død

Åshild og Vemund, tjenestefolk i prestegården

 

 

På Ure:

Torfinn Angell, Oleannas seks år eldre bror, gift med Emma

Edmund og Milly (Magdalene) Angell, Oleannas foreldre

Wilhelmine, Oleannas tante og farens søster

Herlaug, kokke på Ure

Johanne og Christiane, tauser på Ure

Emma Angell, Torfinns hustru

 

På Sandstad, Stange prestegjeld:

Iselilja Haveng, Alexanders søster

Ivo Lykke Sandstad, Iseliljas ektemann

Gunner og Ona Sandstad, Ivos foreldre

Arnlaug, Tuppen og Oline, tjenestejenter på Sandstad

Clemet og Ranveig, Ivos tidligere granner

 

Andre:

Martin Haakonsen, sesongfisker, Oleannas tidligere kjæreste

Antonette, Iseliljas tidligere selskapsdame

Miriam på Schaftnes, Oleannas venninne, død

Rakel, Miriams mor

Einar, Miriams far

Solveig, taus på Schaftnes

Lorense, fattigjente fra Finstad

Borre, Lorenses far

Serina Enge, enkefrue på Hol

Jon fra Baarsund, husmannssønn


Slik sluttet forrige bok:

– Eg … Jon stirret forbi henne. Blikket hans var sårt. Louise så gråten i øynene hans. – Eg tenk at det beste e å gå videre med ho Ranveig. Eg e glad i ho, det e ikkje det, så kanskje en dag klar eg å elsk ho sånn som eg elska deg.

– Håpa du det, eller trur du det? spurte Louise halvkvalt. – Før du burde elsk den du frivillig vil inngå ekteskap med. Eg mein å husk at du sa at du ikkje ville gift deg med nån du ikkje elska. Om du bære ikkje vil innrøm det tel meg, så … Hun slo ut med armene. – Det e tross alt bedre at du sei det som det e.

– Men kæm får gift seg med den de hold av? Jon ristet på hodet. – Eg har innsett at det e en dåres tanka og drømma. Det e ikkje sånn livet e, det veit vi begge to.

– Ska ho ha barn? Louise spurte før hun rakk å tenke seg om.

– Barn? Nei, det e ingenting sånt! Vi har da ikkje …

– Men dåkk har kyssa, du har … Du har vært nær ho. Louise kunne ikke hjelpe for det hun sa.

– Det har vi heller ikkje.

– Og så ska du gå videre med ho, bind deg tel ho før resten av livet.

– Det e kanskje det rette å gjør. Eg sei ikkje at eg veit ka det beste e, når nettopp det ikkje e mulig.

– Eg førstår ikkje koffør du kjæm tel meg med det her, sa Louise. Nå måtte hun bruke alle krefter på ikke å gråte.

– Nei, eg … Jon var i villrede. Visste han det ikke engang selv? Hva hadde han trodd han skulle oppnå med å komme hit og såre henne? At alt ville føles bedre hvis hun bare sa at det hørtes fint ut at han ville gifte seg? Skulle hun liksom lette samvittigheten hans?

– Eg ville som sagt sei det tel deg først. Vi kjæm tel å trolov oss i høst.

Sandstad, Stange prestegjeld, august 1821

Brevet fra Clemet ble liggende ved foten av brønnen. – Det kan ikkje vær sant, gjentok Iselilja. Frykten prikket i kroppen. Hun la hendene vantro mot ansiktet. Hun hadde håpet at Clemet var ute av verden for godt. At når han ble dømt til så lang straff, var det lenge til hun trengte å bekymre seg for ham. Hun så seg rundt mens frykten hugg tak i henne, men han ville vel ha gitt seg til kjenne hvis han var her? Det føltes som om brevet plasserte ham her, bak hvert hushjørne der han sto med et ondt smil og lurte på henne.

Iselilja plukket opp brevet med valne fingre. Hun måtte ta det med til Ivo og vise ham det.

Hun fant Ivo ved bakstehuset. Han hadde en tynn lue på hodet, håret stakk frem foran ørene og han gliste hvitt mot henne med solbrunt ansikt. Hun klarte ikke å si noe om hvor fint smilet hans var, ordene satt fast i halsen hennes. Hun rakte ham brevet.

– Du er så blek, Iselilja. Jeg … Han ble taus og leste måpende de få ordene som sto i brevet. – Hva er dette? Er det alvor?

– Eg trur det. Iselilja bet seg i leppen. Blodsmaken bredte seg i munnen. – Eg e redd, Ivo.

– Han må ha rømt fra Christiania, hvisket Ivo forferdet.

– Og han vil at vi ska vette det. Iselilja skuttet seg. – Han vil at vi ska gå og vær redd! Hun var allerede redd – og nå ble hun sint. Clemet skulle ikke få komme her og skremme dem, det var bare det han ville oppnå. – Han e et kryp, Ivo, sa hun sammenbitt.

Ivo så på henne med en blanding av forskrekkelse og undring. – Jeg forstår at du blir sint når du er redd, men hvis han kommer hit til Hedemarken, skal du ikke legge deg ut med ham. Du vet hvor ille det endte sist. Jeg er redd for at du ikke skal klare å legge bånd på deg. Jeg vet hva du har i deg. Jeg sier det bare i kjærlighet, så bli ikke sint på meg for det. La meg ta meg av ham hvis han dukker opp.

Iselilja sto stille og hørte på ham. Hun visste godt hvor sint hun kunne bli. Det kunne svartne for øynene hennes og all fornuft forsvant som dugg for solen. Raseriet hennes hadde kostet henne det første barnet. Hun hadde klart å få det på avstand nå, og tenke at det var Clemet som hadde drept barnet deres. Men en liten bit av henne kom alltid til å føle skyld for at hun hadde terget ham på seg.

– Vi må førtell han Gunner og ho Ona om det her. Eg lura på ka han egentlig vil. Tenk om han sett på straff ennu, men bære har fått lurt ut brevet og fått nån tel å send det? Så går vi her og e redd? Iselilja grublet høyt. Det verket i magen av uro. Hun hadde ikke lyst til å gå og engste seg fremover, men visste at hun kom til å gjøre det.

– Clemet vil ha makt, sa Ivo rustent. – Det er det han alltid vil, og dette er en måte å oppnå det på. Vi vil føle oss truet og være skremte. Det betyr at vi kommer til å tenke på ham og ta oss i akt. Altså har han oss i sin hule hånd – akkurat som han ønsker.

Iselilja grep Ivo om armen. Hun så ham inn i øynene. – Vi e begge urolige, men hvis det e sånn, så ska vi ikkje gje han det. Vi må prøv å tenk minst mulig på han. Det vil vær lettere sagt enn gjort, men han førtjen ikkje å bli tenkt på! Han må bære gå der ute en plass og tru at han har makt over oss.

– Ja, vi får prøve, men du må love meg at du passer godt på allikevel, sa han inntrengende. – Jeg bekymrer meg for deg, vet du. Han strøk henne ømt over kinnet. – Denne gangen skal det gå bra, Iselilja. Livet du bærer er det viktigste av alt!

– Eg ska tenk som så, at han fremdeles e på slaveriet og bære har fått lurt ut det her brevet. Da kan eg kanskje føl meg litt tryggere. Iselilja prøvde å overbevise dem begge om at det var sånn det hang sammen, men engstelsen var sådd i dem begge, og de kom til å vokte seg for Clemet fremover.

På Haveng

Lorense satt med vesle Malthe i armene sine. Begge forsvant litt i den dype stolen. Lorense holdt ham varsomt, og blikket hennes var fylt med både undring og varme.

– Han e frøktelig liten, Oleanna. Væks han ikkje? Lorense så opp med en bekymret nyve i pannen.

– Jo vesst, humret Oleanna. – Du sku ha sett kor liten han va da han kom tel verden. – Så liten va han, sa hun og viste med hendene.

Lorense lot til å tenke seg om. – Jo, du har nok rett, når eg tenk på det. Det e jo frøktelig trangt mella beina, og det e jo der de kjæm fra. Det e klart at han ikkje kan ha vært stor. Lorense kniste med ett. – Det e bra han far ikkje har fått barn, sia låran hannes gnissa mot kværandre når han går.

Oleanna kjente varmen bre seg i ansiktet. Hun kunne ikke hjelpe for det, selv om Lorense måtte vite hvordan barn kom til verden, hun som hadde flere småsøsken. For alt hun visste, hadde hun sett på da moren nedkom sist gang – og døde.

– Den lille kjæm seg ut uansett, så det e ikkje nåkka sak. Eg måtte dra knean mot brøstet. Sånn vart det plass, forklarte hun.

Lorense så tankefull på henne. – Eg va veldig lita da ho mor reist tel englan, men ho lå og kneip sammen låran. Ho skreik og sa at det gjor så vondt. Lorense så ned på Malthe. – Skrik han om natta?

– Han søv før det meste, sa Oleanna. Hun fikk lyst til å klemme Lorense, som hadde opplevd så mye vondt i sitt unge liv. Hun var usikker på hvor gammel hun kunne være. Omkring syv var kanskje riktig å si, men for alt hun visste, var hun eldre enn det også. Lorense var spedbygd, og selv om hun kanskje ikke var direkte mager, var hun tynn. Hun hadde enten svært god hukommelse, eller så var hun eldre enn de trodde. Og det måtte bety at de eldre søsknene hennes også var eldre enn de først hadde trodd.

– Det e godt å vette, men du ser litt trøtt ut. Lorense la aldri noe imellom.

Oleanna strøk en hånd over ansiktet. Hun var kanskje trett? Ikke bare kanskje. Det var lenge siden hun hadde sovet godt en hel natt igjennom. Selv ikke da hun gikk barntung, hadde hun klart det. Mot slutten hadde det blitt tungt og vondt å finne en god liggestilling. Dessuten hadde ikke sengen på skjulestedet vært stort å skryte av. Men det hadde gått, og hadde hun vært sliten nok, hadde hun sovnet uansett.

Lorense hadde kommet for å se til Malthe og henne for en stund siden. Oleanna satte pris på besøket, særlig fordi det var et godt stykke å gå for små barneføtter. Lorense selv tok ikke på vei for det. Det estimerte henne ikke, som hun selv sa.

– Han e så fin, sukket Lorense. – Eg har bære storebrødre hjemme, men tenk, så fikk eg en liten bror også.

Oleanna smilte bare, for det gikk litt i ball for Lorense. Hun kalte henne for søster også.

– Det synes eg også at han e. Og du e også fin, Lorense. Oleanna satte seg på huk ved Lorense og så på dem. Malthe lå med lukkede øyne og røde, runde kinn. – Søv du også godt?

Oleanna håpet at Lorense ikke skjønte hvorfor hun spurte, selv om hun var en oppvakt unge. Det var leit hvis jentungen hadde fått varige mén etter det som skjedde med Elen.

– Eg sov bra … Lorense dro på det. – Eg del teppe med tvillingan, og så sparka ho Sigrid meg i baken sia vi ligg anføttes. Det hender at eg våkna av det nån ganga.

– Ingen vonde drømma? Det har eg hatt nån ganga i det siste, sa Oleanna lavt. – Da eg oppholdt meg på skjulestedet, la hun til.

– Å ja, nei, men eg har drømt om ho Berte, at ho va kvit og blå i fjeset og lå nede i den mørka jorda.

– Huff, det e jo skrekkelig, sa Oleanna og strøk over Lorenses hånd. Den hvilte over Malthes mage. Han lå godt pakket inn i et lyst ullteppe. Han glippet så vidt med øynene før han gjespet, men falt straks til ro igjen.

– Eg trur han har det godt hos meg, sa Lorense og fulgte ikke opp det med drømmene. Men det var like bra. Det virket ikke som om hun plagdes med fæle drømmer om Elen, og det var en lettelse å få klarhet i det. Oleanna reiste seg opp og satte seg i salongen. De hadde virkelig kommet godt på plass her nå, i det hun før hadde kalt Barbros gemakker. Kanskje var det hennes ånd som fylte rommene med slik en god ro?

Ved prestegården på Hol

Louise gråt på vei hjem. Sorgen nærmest lammet henne. Jon kom aldri til å bli hennes. Var det virkelig nå hun skulle miste alt håp? Hun hadde ikke klart å gi slipp på det. Håpet hennes hadde blafret som en liten flamme på en tennstikke. Nå blåste han det ut for henne. Den aller siste rest av håp. Tilbake var det bare en overveldende tomhet, og for første gang siden i fjor vår så hun for seg mørket i fjorden. Det forlokkende, kalde intet som ville ta bort smerten hennes.

Louise ristet av seg synet av fjorden. Hun hadde lovet både Oleanna og seg selv å aldri mer tenke på noe sånt igjen. Det var ikke løsningen. Det var bare så vondt å vite at hun måtte se Jon trolove seg med en annen, se dem gi hverandre sitt ja. Som prestefrue kunne hun ikke engang unnlate å møte i kirken. Knud kom ikke til å godta det om hun forsøkte å legge seg syk. Han kom til å forstå hvorfor, og presse henne til å se vielsen. Hun hadde ikke noe annet valg enn å sitte på fremste benk og lide seg gjennom det.

Hun kunne ikke forstå at Jon kunne gjøre noe som dette mot henne hvis det virkelig var sånn at han elsket henne. Nå trodde hun ikke på det lenger. Hun hadde aldri gått med på å gifte seg med Knud hvis hun hadde falt for Jon tidligere. I det samme tanken var sådd, visste hun at det ikke var sant. Hun hadde ikke rådd over eget liv. Det var faren som bestemte, og ringvirkningene fra det kjente hun svi langt inne i hjerteroten. Det var så hun hatet ham iblant. Alt sammen var farens skyld. Hun måtte jo tro at Jon var i en like fortvilet situasjon som henne. Hun vaklet og vinglet. I det ene øyeblikket var hun overbevist om at han elsket henne, i det neste trodde hun at han løy og ikke hadde følelser for henne lenger. Men hun håpet at han ikke så annen råd enn å gifte seg – at det var som han sa.

Hun greide ikke å tørke unna tårene. De rant og rant, og til slutt ga hun opp. Møtte hun noen, fikk de bare glo. Og kom Knud, fikk han tro akkurat det han ville. Hun maktet ikke mer. Hun hadde mest lyst til å legge seg ned på bakken, krølle seg sammen til en ball og bare gråte. Og aldri stoppe med det.

Hvordan skulle hun orke å se dem sammen? De kom til å få barn også. Selvsagt! Det gikk et nytt smertefullt sting gjennom brystet. Det var Ranveig som ville få alt det hun selv ønsket seg. Jon. Egne barn med hans og hennes trekk.

Et heftig sinne tok henne, og hun knyttet nevene. Hun lot sjelden sinne få plass, hun ble som oftest bare sorgtung, men dette var dråpen over alle dråper. Dette var mer enn hva hun kunne bære.

Hun snudde seg brått, men ordene som var på vei, kom ikke. Jon sto selvsagt ikke der og så etter henne. For en tåpe hun var som fremdeles gikk med det håpet. Det var ikke mer å drømme om. Men hvordan skulle hun overleve dagene uten engang en drøm å omfavne? Den vesle flammen som fikk henne til å holde ut? Hun gruet seg til å stå opp om morgenen, til å se Knuds bleke ansikt ved bordet, til å høre den tynne, sprø stemmen hans … Uten noe som helst annet å kunne flykte inn i.

– Eg e en levende død, mumlet hun. – Det e akkurat det eg e. Det kan vær det samme med alt nu.

